
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07), у поступку контроле законитости и правилности рада Војно-медицинске академије Београд, по притужбама Д. О. из …….. и Ђ. П. из …., Заштитник грађана 

Војно-медицинска академија Београд начинила је пропуст у раду на штету права грађана – пацијената јер није обезбедила одговарајуће лекове које им је претходно, на основу конзилијарног мишљења три лекара те здравствене установе увела у терапију, и а што је у супротности са позитивним правним прописима и обавезама преузетим на основу закљученог уговора са Републичким фондом за здравствено осигурање. 



На основу утврђених недостатака у раду, Заштитник грађана упућује Војно-медицинској академији Београд следеће

П Р Е П О Р У К Е

I

Војно-медицинска академија у Београду ће у најкраћем могућем року предузети све потребне мере и обезбедити средства, односно пронаћи одговарајући начин да пацијентима којима су претходно у тој здравственој установи уведени лекови у терапију, те лекове и обезбеди за сво време трајања терапије.

II

Војно-медицинска академија у Београду ће, у најкраћем могућем року, предузети потребне мере и иницирати потребну сарадњу са Министарством одбране, Министарством здравља, Фондом СОВО и Републичким фондом за здравствено осигурање, у циљу заједничког изналажења решења за описане проблеме набавке лекова за цивилне осигуранике и предупређивања настанка сличних проблема у будућности. 

Војно-медицинска академија у Београду обавестиће Заштитника грађана, у року од 60 дана од дана пријема ових препорука, о предузетим мерама и поступању по њима, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено. 


Чињенице, околности и разлози:

Д. О. из ….., осигураник Републичког фонда за здравствено осигурање, обратио се Заштитнику грађана притужбом у којој је указао да му је због хроничне болести urticaria, non specificata, неопходна набавка лека Xolair amp. 150 mg, те да је добио одобрење Републичког фонда за здравствено осигурање и има конзилијарно мишљење са Војно-медицинске академије, Клинике за кожне и полне болести, али да здравствена установе не може да му набави лек, јер нема средстава. Из документације достављене уз притужбу, између осталог, произилази и то да је Клиника упутила допис директору Опште болнице Чачак од 18. 5. 2018. године, за набавку лека Xolair (omalizumab), а према конзилијарном мишљењу лекара терцијарне здравствене установе. У том допису наведено је и то да је притужиоцу издато конзилијарно мишљење у тој клиници, да је РФЗО доставио обавештење којим потврђује да пацијенту треба да се обезбеди лек, али на терет установе терцијарног или секундарног нивоа уз каснију рефундацију трошкова установи која је обезбедила лек, да ВМА која је предложила лечење није у могућности да обезбеди лек због тога што наведени трошак набавке није планиран у годишњем буџету, а није у могућности да повуче ванредна средства за набавку лека. Истовремено, упућена је молба ОБ Чачак, да као надлежна установа секундарног нивоа обезбеди пацијенту наведени лек. 
Заштитник грађана је, с обзиром на овакве наводе притужбе, покренуо поступак контроле законитости и правилности рада ВМА и ОБ Чачак, затраживши од ових установа обавештење о свим релевантним информацијама и чињеницама у вези са предметом притужбе.
Поступајући по захтеву Заштитника грађана, ВМА је актом број 3031-6 од 13. 03. 2019. године доставила изјашњење у односу на наводе притужбе, обавестивши Заштитника грађана да ВМА у датом тренутку није била у могућности да набави лек омализумаб који је притужиоцу уведен у терапију у тој здравственој установи, о томе да је притужиоцу издато конзилијарно мишљење, као и о томе да је РФЗО доставио обавештење којим потврђује да пацијенту треба да се обезбеди лек, али на терет установе уз каснију рефундацију трошкова установи. Након протека одговарајућег временског периода, Заштитник грађана је од ВМА затражио додатно обавештење о томе да ли је евентуално у међувремену та установа набавила лек који је потребан притужиоцу и који му је при лечењу у Клиници за кожне и полне болести ВМА уведен у терапију, односно да ли је дошло до било какве промене околности у вези са предметом ове притужбе. 
Поступајући по том захтеву Заштитника грађана, ВМА је актом број 3031-10 од 4. 11. 2019. године доставила обавештење из чије садржине недвосмислено произилази да ВМА, која је пацијенту лек (који је у конкретном случају довео до потпуне ремисије болести) увела у терапију, пацијенту тај лек неће обезбедити, односно нема средства да набави овај лек, и поред тога што је РФЗО јасно указао на то да ће средства набавке лека у потпуности рефундирати тој установи. 
ОБ Чачак је актом број: 1790/1 од 5. 3. 2019. године доставила обавештење о наводима притужбе, уз позивање на позитивне правне прописе, указујући на то да ОБ Чачак, као установа секундарног нивоа здравствене заштите, која није та која је предложила лечење и увела лек у терапију, не може да набави спорни лек, нити има такву обавезу. Имајући у виду све околности конкретног случаја, Заштитник грађана није нашао основа да оцени да је поступање ОБ Чачак, са апсекта надлежности овог органа, било незаконито или неправилно.
С друге стране, притужилац Ђ. П. такође се обратио Заштитнику грађана притужбом на рад ВМА, због готово исте проблематике. У притужби је навео, а што је поткрепљено и приложеном документацијом, да му је одлуком Конзилијума за меланоме, малигне туморе коже и меких ткива ВМА 17. 01. 2018. године одређена биолошка терапија леком висмодегиб, који се не налази на Листи лекова, а с обзиром да су исцрпљене све друге могућности лечења. Међутим, притужилац наводи да до дана подношења притужбе Заштитнику грађана није добио прописану терапију јер, како произилази из притужбе, у ВМА је обавештен да не може да му се да препоручена и од стране ВМА одобрена терапија, јер нису обезбеђена средства за цивилне осигуранике. Притужилац се овим поводом обраћао готово свим институцијама које би могле допринети решавању описаног проблема, између осталог, и РФЗО, који је у одговору притужиоцу навео да лек који се не налази на Листи лекова који се прописују и издају на терет средстава здравственог осигурања треба да обезбеди здравствена установа која је одобрила коришћење лека у терапији. Поред тога, РФЗО је у наведеном допису навео да на основу Уговора о пружању и финансирању здравствене заштите из обавезног здравственог осигурања за 2019. годину закљученог између ВМА и РФЗО, поред накнаде утврђене Предрачуном средстава за 2019. годину, здравственој установи РФЗО обезбеђује и накнаде за лекове који нису на позитивној Листи лекова. 
Заштитник грађана остварио је и увид и у акт Управе за војно здравство Министарства одбране, број 3119-13 од 9. 8. 2018. године, у којем је овај орган дао одговор Министарству здравља на захтев за достављањем обавештења о предметној проблематици. У том допису се, између осталог, наводи и то да ВМА нема одобрена средства из буџета за лечење цивилних осигураника нити сопствени рачун, те да због тога није набављена неопходна биолошка терапија за цивилне осигуранике, већ се они након дијагностике и конзилијарне одлуке упућују у надлежне цивилне здравствене установе које имају сопствене рачуне и које могу извршити повлачење финансијских средстава од стране РФЗО-а. Из садржине овог дописа Заштитник грађана утврдио је и да је притужилац, сходно описаном тумачењу, усмерен ка Институту за онкологију и радиологију Србије, где, међутим, није добио исто мишљење као и на ВМА, где се иначе и лечио. Из садржине дописа РФЗО са којима нас је притужилац упознао може се закључити да РФЗО не доводи у питање своју обавезу која произилази из позитивних правних прописа и уговора закљученог са ВМА, да рефундира трошкове набавке лека који се не налази на Листи лекова и који је признат осигураном лицу, у складу са општим актом РФЗО којим се уређује садржај, обим права на здравствену заштиту из обавезног здравственог осигурања, а који би требало да набави здравствена установа. ВМА је актом број 7249-10 од 29. 11. 2019. године Заштитнику грађана поновила наводе који су већ били познати из саме притужбе и пропратне документације, уз инсистирање на томе да због тога што ВМА нема одобрена средства из буџета за лечење цивилних осигураника, нити има сопствени рачун, Служба за фармацеутску делатност ВМА није имала средстава да лек обезбеди.  У наведеном допису ВМА истакнуто је још и то да би коначно решење било решавање проблема финансирања лечења осигураника РФЗО у ВМА у договору са надлежнима из Министарства одбране, Министарства здравља, Фонда СОВО и РФЗО у наредном периоду, на који начин би и притужилац Ђ. П.и сви остали пацијенти који се налазе у сличној ситуацији добили одговарајуће лечење, а остале цивилне установе би се растеретиле стављањем у функцију ВМА у ову сврху.

***

Приликом вођења поступка контроле правилности и законитости рада ВМА, Заштитник грађана се руководио одредбама Закона о здравственој заштити[footnoteRef:1], Закона о здравственом осигурању[footnoteRef:2], Правилника о Листи лекова који се издају на терет средстава обавезног здравственог осигурања[footnoteRef:3], Правилника о садржају и обиму права на здравствену заштиту из обавезног здравственог осигурања и о партиципацији[footnoteRef:4]. [1:  „Сл. гласник РС“, бр. 25/2019]  [2:  „Сл. гласник РС“, бр. 25/2019]  [3:  „Сл. гласник РС“, бр. 43/2019]  [4:  „Сл. гласник РС“, бр. 7/2019] 

[bookmark: clan_145]У складу са чланом 29. Закона о здравственој заштити, здравствена установа која се оснива средствима у јавној својини, чији је оснивач Република Србија, аутономна покрајина, односно јединица локалне самоуправе, оснива се у складу са Планом мреже здравствених установа, који доноси Влада. Здравствена установа у јавној својини, пружајући јавне услуге, као корисник јавних средстава, остварује средства за рад из јавних прихода, између осталог, и доприноса за обавезно социјално осигурање закључивањем уговора са организацијом обавезног здравственог осигурања. Здравствена установа у јавној својини може да врши плаћање искључиво до висине расхода и издатака који су утврђени финансијским планом здравствене установе, а који одговарају апропријацији из финансијског плана за ту намену у одговарајућој буџетској години (члан 144. став 3.). Здравствена установа, односно приватна пракса, стиче средства за рад од организације за здравствено осигурање, закључивањем уговора о пружању здравствене заштите, у складу са законом којим се уређује здравствено осигурање (члан 145.). 
Војно-медицинска академија у Београду је здравствена установа из Уредбе о Плану мреже здравствених установа, којом су иначе прописани број, структура, капацитети и просторни распоред здравствених установа у државној својини и њихових организационих јединица по нивоима здравствене заштите, организација службе хитне медицинске помоћи, као и друга питања од значаја за организацију здравствене службе у Републици Србији. 
Законом о здравственом осигурању уређена су права из обавезног здравственог осигурања и услови за њихово остваривање, финансирање обавезног здравственог осигурања, уговарање здравствене заштите, организација обавезног здравственог осигурања и друга питања од значаја за систем обавезног здравственог осигурања (члан 2.). Према члану 10. став 1. тачка 12) Закона, давалац здравствене услуге је здравствена установа, односно приватна пракса или друго правно лице са којима је Републички фонд закључио уговор поводом остваривања права на здравствену заштиту у систему обавезног здравственог осигурања, осим организације за обавезно социјално осигурање војних осигураника. 
Сходно члану 52., право на здравствену заштиту, обухвата, између осталог, и право на лекове. Право на лекове обухвата право на лекове са Листе лекова који се прописују на рецепт или издају на налог на терет средстава обавезног здравственог осигурања, а изузетно, осигураном лицу обезбеђује се и лек који није на Листи лекова, а медицински је неопходан за лечење, под условима утврђеним општим актом из члана 133. овог закона (Правилником о садржају и обиму права на здравствену заштиту из обавезног здравственог осигурања и о партиципацији) (члан 66. став 1. и 2.). 
Односи између Републичког фонда и давалаца здравствених услуга, поводом остваривања права осигураних лица на здравствену заштиту из обавезног здравственог осигурања, уређују се уговором који се закључује за једну календарску годину, у складу са финансијским планом Републичког фонда (члан 197. став 1.). Уговором из става 1. овог члана уређују се односи између Републичког фонда и давалаца здравствених услуга у пружању здравствене заштите обухваћене обавезним здравственим осигурањем, а нарочито: врста, обим, односно квантитет здравствених услуга, мере за обезбеђивање квалитета здравствене заштите која се пружа осигураним лицима, кадар на основу норматива кадрова и стандарда рада потребних за остваривање здравствене заштите осигураних лица, накнаде односно цене коју Републички фонд плаћа за пружене здравствене услуге, начин обрачуна и плаћања, контрола и одговорност за извршавање обавеза из уговора, рок за извршавање преузетих обавеза, начин решавања спорних питања, раскид уговора, као и друга међусобна права и обавезе уговорних страна (члан 197. став 5.). 
[bookmark: clan_198][bookmark: clan_199][bookmark: clan_200]Према члану 200. став 2. Закона, давалац здравствених услуга са којим је Републички фонд, односно филијала закључила уговор поводом остваривања права осигураних лица на здравствену заштиту обавезно осигураним лицима мора обезбедити потребне лекове и медицинска средства, која су утврђена као право из обавезног здравственог осигурања.
Према Правилнику о садржају и обиму права на здравствену заштиту из обавезног здравственог осигурања и о партиципацији, право на лекове и медицинска средства обухвата: 1) право на лекове са Листе лекова који се прописују на лекарски рецепт или издају на налог на терет средстава обавезног здравственог осигурања, у складу са општим актом којим се уређује Листа лекова. Изузетно од члана 14. става 1. тачка 1) овог правилника, осигураном лицу обезбеђује се и лек који није на Листи лекова и то: лек за који је издата дозвола за стављање у промет у Републици Србији - само за медицинске индикације утврђене дозволом за стављање лека у промет; лек за који није издата дозвола за стављање у промет у Републици Србији - само за медицинске индикације утврђене у дозволи за стављање у промет у земљама Европске уније, односно у земљама које имају исте или сличне захтеве у погледу издавања дозволе за лек као у земљама Европске уније. Осигураном лицу, лек из става 1. овог члана, уводи у терапију и обезбеђује здравствена установа терцијарног или секундарног нивоа здравствене заштите, на основу мишљења три лекара одговарајуће специјалности здравствене установе терцијарног или секундарног нивоа здравствене заштите да је лек неопходан и да не постоји одговарајући лек на Листи лекова по интернационалном незаштићеном имену лека, односно по одговарајућем фармацеутском облику или јачини, а да су исцрпљене све друге терапијске могућности лечења. Мишљење три лекара специјалисте из става 2. овог члана обавезно потписује и директор здравствене установе терцијарног или секундарног нивоа здравствене заштите која обезбеђује лек, односно лице које он овласти. Здравствена установа терцијарног или секундарног нивоа здравствене заштите која је увела лек у терапију, у обавези је да осигураном лицу обезбеди лек из става 1. овог члана за све време примене терапије, као и да прати терапијски ефекат његове примене у току стационарног лечења; лечења у дневној болници; амбулантно-поликлиничког лечења (члан 15.). 
[bookmark: clan_16]***
Из свега напред наведеног произилази да цивилни осигураници који се, захваљујући уговору који закључују Војно-медицинска академија у Београду и Републички фонд за здравствено осигурање, лече у тој војној здравственој установи, имају сва права предвиђена законом и позитивним правним прописима, као да се налазе на лечењу у било којој другој цивилној здравственој установи. Право на лекове који се не налазе на Листи лекова, под условима прописаним позитивним правним прописима, представља право из здравственог осигурања, а ВМА je установа из Плана мреже здравствених установа која цивилним осигураницима пружа услуге здравствене заштите на основу уговора који закључује са Републичким фондом за здравствено осигурање. 

Војно-медицинска академија, поред тога што поступа у супротности са позитивним правним прописима и уговором преузетим обавезама, описаним поступањем и покушајима пребацивања одговорности на друге могуће актере у ланцу здравствене заштите, непосредно доприноси томе да се начело ефикасности здравствене заштите обесмисли. Пацијенти којима је одређени лек уведен у терапију јер алтернатива не постоји су у незавидном положају, не само због свог здравственог стања већ и околности да на неопходну терапију, због наводних административних препрека које не би смеле да буду њихова брига нити предмет интересовања уопште, чекају на терапију толико дуго да она, у моменту када коначно буде обезбеђена, можда и не буде примењива или учинковита у очекиваној мери. Пацијенти су, због необезбеђивања лекова које им РФЗО недвосмислено признаје као право из здравственог осигурања, принуђени да из сопствених средстава обезбеђују препоручену терапију, што, поред чињенице да представља плаћање за нешто што је у конкретном случају већ обезбеђено и за шта су пацијенти „платили“ путем доприноса за обавезно здравствено осигурање,  несумњиво представља и изневеравање њихових оправданих очекивања. Описано поступање ВМА представља својеврсан апсурд који се огледа у томе да здравствена установа у терапију свог пацијента уводи лек који, с друге стране, (сматра да) не може да обезбеди, а што све за најтежу последицу има угрожавање права ових притужилаца на здравствену заштиту и последично, погоршање њиховог општег здравственог стања.  

На основу свих утврђених чињеница и околности, Заштитник грађана утврдио је пропуст у правилности и законитости рада Војно-медицинске академије у Београду на штету остваривања права грађана и, сагласно члану 31. став 2. Закона о Заштитнику грађана, упутио установи препоруке ради унапређења рада те установе и спречавања сличних пропуста у будућности.



	      ГЕНЕРАЛНA СЕКРЕТRKA


	                   Оља Јовичић

